เขตเศรษฐกิจพิเศษราซ็อน

**เขตเศรษฐกิจพิเศษราซ็อน** เดิมเรียกว่า **เขตเศรษฐกิจพิเศษราจิน-ซ็อนบง** ได้รับการจัดตั้งขึ้นโดยรัฐบาลเกาหลีเหนือที่ราซ็อน มีอาณาเขตติดต่อกับประเทศจีนและรัสเซีย ใน ค.ศ. 1991 เพื่อส่งเสริมการเติบโตทางเศรษฐกิจผ่านการลงทุนจากต่างประเทศ เขตดังกล่าวมีลักษณะคล้ายเขตเศรษฐกิจพิเศษของประเทศจีนและในพื้นที่อื่น ๆ โดยจัดตั้งขึ้นเพื่อทดลองใช้เศรษฐกิจตลาดในพื้นที่ควบคุมที่กำหนดไว้ สามารถใช้เงินตราต่างประเทศในเขตนี้ได้ บริษัทจากประเทศจีนและรัสเซียได้เข้ามาลงทุนในเขตเศรษฐกิจพิเศษนี้ และประเทศมองโกเลียได้เข้าร่วมในประมาณ ค.ศ. 2013

เขตเศรษฐกิจพิเศษราซ็อนบริหารโดยคณะกรรมการส่งเสริมความร่วมมือทางเศรษฐกิจกับภายนอก (Committee for Promotion of External Economic Cooperation หรือ CPEEC) บริษัทต่างชาติจะต้องได้รับคำเชิญจากคณะกรรมการฯ จึงจะสามารถดำเนินกิจการภายในเขตได้

## ภูมิศาสตร์

แผนที่การปกครองของเกาหลีเหนือ เขตเศรษฐกิจพิเศษราซ็อนซึ่งมีเนื้อที่  ตั้งอยู่ทางตะวันออกเฉียงเหนือของเกาหลีเหนือ พื้นที่ดังกล่าวรวมถึงจุดตะวันออกสุดของประเทศ พรมแดนทางทิศตะวันออกคือแม่น้ำตูเมน ซึ่งเป็นพรมแดนของเกาหลีเหนือที่ติดต่อกับประเทศจีนและรัสเซียด้วย ราซ็อนมีท่าเรือที่อยู่เหนือสุดในเอเชียตะวันออกเฉียงเหนือซึ่งไม่มีน้ำแข็งปกคลุมตลอดทั้งปี ดังนั้นท่าเรือนี้จึงถูกใช้งานโดยประเทศเพื่อนบ้านทั้งสองประเทศ เขตดังกล่าวตั้งอยู่ระหว่าง 42 08'-42 38'N และ 130 07'-130 42'E

ตามข้อมูลของ*นอร์ทโคเรียนอีโคโนมีวอตช์* (*North Korean Economy Watch*) พื้นที่นี้ถูกล้อมรอบด้วยรั้วไฟฟ้ายาว 

## ประวัติศาสตร์
เขตดังกล่าวได้รับการก่อตั้งขึ้นในชื่อเขตเศรษฐกิจและการค้าเสรีราจินในเดือนธันวาคม ค.ศ. 1991 ต่อมาได้รับการขยายเพื่อเปลี่ยนเป็นเขตเศรษฐกิจและการค้าเสรีราจิน-ซ็อนบงในเดือนกันยายน ค.ศ. 1993 นับตั้งแต่การก่อตั้ง กฎหมายที่ควบคุมสถานะของเขตได้รับการแก้ไขรวม 6 ครั้ง โดยการแก้ไขครั้งล่าสุดได้รับการอนุมัติโดยคณะผู้บริหารสูงสุดสมัชชาประชาชนสูงสุดเมื่อวันที่ 3 ธันวาคม ค.ศ. 2011

ภายในปลาย ค.ศ. 1996 มีเงินลงทุนจำนวน 37.3259 ล้านดอลลาร์สหรัฐในเขตดังกล่าวจากธุรกิจต่างชาติ 51 แห่ง องค์การพัฒนาอุตสาหกรรมแห่งสหประชาชาติ (UNIDO) ประมาณการว่าการลงทุนจะเพิ่มขึ้นเป็น 150 ล้านดอลลาร์สหรัฐเมื่อสิ้นสุด ค.ศ. 1997

ในเดือนสิงหาคม ค.ศ. 2012 มีการจัดงานแสดงสินค้าอิเล็กทรอนิกส์ระหว่างประเทศ เปิดโอกาสให้นักลงทุนต่างชาติและผู้สื่อข่าวได้เข้าชมความคืบหน้าของการดำเนินงาน เขตดังกล่าวถูกกำหนดให้เป็นศูนย์กลางด้านการผลิต การท่องเที่ยว และการขนส่ง อย่างไรก็ตาม นักวิเคราะห์บางส่วนคิดว่าโครงการนี้เป็นโครงการสำหรับทดลองใช้เศรษฐกิจทุนนิยมมากกว่าจะเป็นการใช้เป็นฐานในการเปลี่ยนแปลงเศรษฐกิจของประเทศเกาหลีเหนือ

บริษัทร่วมทุนระหว่างเกาหลีเหนือและใต้แห่งแรกในเขตเศรษฐกิจพิเศษราซ็อนที่มีชื่อว่าบริษัทร่วมทุนชิลโบซันเมรี (Chilbosanmeri Joint Company) ได้รับการอนุมัติใน ค.ศ. 2010

บลูมเบิร์กรายงานว่ามีการเริ่มขุดดินเพื่อดำเนินการในขั้นตอนการพัฒนาเขตเพิ่มเติมเมื่อเดือนมิถุนายน ค.ศ. 2011 ในเดือนพฤศจิกายน ค.ศ. 2011 การก่อสร้างสายส่งไฟฟ้าเพื่อจัดส่งกระแสไฟฟ้าจากประเทศจีนเข้าสู่เขตดังกล่าวได้เริ่มต้นขึ้น

เมื่อชัง ซ็อง-แท็กถูกกวาดล้างในช่วงปลาย ค.ศ. 2013 ข้อกล่าวหาต่อเขารวมถึงข้อหาที่ว่าเขา "ไม่ลังเลที่จะกระทำการทรยศในเดือนพฤษภาคมที่ผ่านมาด้วยการขายที่ดินของเขตเศรษฐกิจและการค้าราซ็อนให้กับต่างประเทศ"

## กฎหมายธุรกิจระหว่างประเทศ
ตั้งแต่ ค.ศ. 1993 ถึง 2012 มีกฎหมายเพียงฉบับเดียวในชื่อ "กฎหมายของสาธารณรัฐประชาธิปไตยประชาชนเกาหลีว่าด้วยเขตเศรษฐกิจและการค้าราซ็อน" ซึ่งไม่ได้ระบุรายละเอียดเฉพาะเจาะจงของสภาพแวดล้อมทางธุรกิจ ทำให้นักลงทุนต่างชาติเกิดข้อสงสัยในหลายประเด็น กฎหมายเขตเศรษฐกิจพิเศษราซ็อนฉบับแรกที่ประกาศใช้ใน ค.ศ. 1993 ประกอบด้วยหมวดพื้นฐาน หน้าที่และสิทธิของคณะกรรมการดำเนินงาน การรับรองกิจกรรมทางเศรษฐกิจ ภาษีศุลกากร เงินตราและการเงิน การรับรองและการปฏิบัติเป็นพิเศษ และการระงับข้อพิพาท โครงสร้างพื้นฐานนี้ดำเนินต่อเนื่องมาจนถึง ค.ศ. 2011 เมื่อมีการปรับปรุงในส่วนของการพัฒนาและการจัดการเขต การจัดตั้งวิสาหกิจ กิจกรรมทางเศรษฐกิจและการค้า และสิ่งจูงใจและการปฏิบัติเป็นพิเศษ ซึ่งให้รายละเอียดเกี่ยวกับสภาพแวดล้อมสำหรับบริษัทที่ลงทุนโดยต่างชาติมากขึ้น อย่างไรก็ตาม กฎหมายดังกล่าวยังคงไม่ครอบคลุมรายละเอียดพื้นฐานที่จำเป็นทั้งหมดสำหรับบริษัทที่ลงทุนโดยต่างชาติ เช่น ข้อบังคับด้านแรงงาน ภาษี หรือการจัดการทางการเงิน

ตั้งแต่ ค.ศ. 2014 เกาหลีเหนือเริ่มยอมรับถึงความจำเป็นของกรอบกฎหมายที่มีความซับซ้อนและครอบคลุมมากขึ้น จึงมีการรับรองข้อบังคับที่เฉพาะเจาะจงมากขึ้นเกี่ยวกับสาขากฎหมายต่าง ๆ เช่น ข้อบังคับด้านแรงงานสำหรับธุรกิจที่ลงทุนโดยต่างชาติ และข้อบังคับว่าด้วยการจัดการทางการเงินของธุรกิจที่ลงทุนโดยต่างชาติ นอกจากนี้ยังปรากฏกฎหมายลำดับรองสำหรับการจัดเก็บภาษี รวมถึงการจัดตั้งและการดำเนินธุรกิจ จากกฎหมายเขตเศรษฐกิจพิเศษราซ็อนฉบับล่าสุดที่เผยแพร่ใน ค.ศ. 2016 มีข้อบังคับรวมทั้งสิ้น 16 ฉบับที่บรรจุอยู่ในประมวลกฎหมาย โดยมีการตราข้อบังคับเพิ่มเติมอย่างน้อย 3 ฉบับ

ในเดือนตุลาคม ค.ศ. 2013 และพฤษภาคม ค.ศ. 2014 มีการจัดประชุมระดับนานาชาติว่าด้วยเขตเศรษฐกิจพิเศษ และมีการพิจารณาแนวคิดเรื่องเขตเศรษฐกิจระดับจังหวัดหลายแห่ง อย่างไรก็ตาม ตั้งแต่ ค.ศ. 2019 ความเป็นไปได้เหล่านี้ได้ลดน้อยลง ส่วนหนึ่งมาจากความกังวลเกี่ยวกับอิทธิพลจากต่างประเทศที่มีต่อสังคมเกาหลีเหนือมากจนเกินไป

## การขนส่ง
นักลงทุนชาวจีนได้ดำเนินการปรับปรุงถนนจากราซ็อนไปยังประเทศจีน และพนักงานรถไฟชาวรัสเซียได้ดำเนินการปรับปรุงทางรถไฟจากราซ็อน (ซึ่งตั้งอยู่บนสายพย็องรา) ไปยังประเทศรัสเซีย ซึ่งเส้นทางดังกล่าวจะเชื่อมต่อไปยังทางรถไฟสายทรานส์-ไซบีเรีย

ในพื้นที่ดังกล่าวมีท่าเรือจำนวนสามแห่ง ได้แก่ ท่าเรือราจิน (ความสามารถในการรองรับ 3 ล้านตัน) ท่าเรือซ็อนบง (ความสามารถในการรองรับ 2–3 ล้านตัน) และท่าเรือช็องจิน (ความสามารถในการรองรับ 8 ล้านตัน) ทั้งนี้ บริษัทจากประเทศจีนดำเนินการบริหารท่าเทียบเรือจำนวน 2 แห่งที่ท่าเรือราจินเพื่อการส่งออกถ่านหินและตู้คอนเทนเนอร์ ในขณะที่บริษัทจากประเทศรัสเซียดำเนินการบริหารท่าเทียบเรือแห่งที่ 3

## การลงทุนจากต่างประเทศ
* โรงแรมเพื่อการท่องเที่ยวพีพา (Pipa Tourist Hotel)
* บริษัทความร่วมมือทางเศรษฐกิจรา-ซ็อน (Ra-Son Economic Co-operation Company)
* บรรษัทความร่วมมือทางเศรษฐกิจกับต่างประเทศ (Foreign Economic Co-operation Corporation)
* กลุ่มบริษัทร่วมทุนเกาหลี (Korea Joint Venture Group)
* บริษัทการค้าซัมกวัง (Samgwang Trading Company)
* บริษัทการค้าเครื่องจักรเกาหลี (Korea Machinery Trading Company)
* บรรษัทการค้าเกาหลีแดซ็อง บี (Korea Daesong B Trading Corporation)
* บริษัทการค้าโอพัลซัม (Opalsam Trading Company)
* บรรษัทการค้าเกาหลีรึงรา 888 (Korea Rungra 888 Trading Corporation)
* บรรษัททั่วไปเกาหลีพงฮวา (Korea Ponghwa General Corporation)
* โรงงานผลิตภัณฑ์อะลูมิเนียมเปียงยาง (Pyongyang Aluminium Products Factory)
* บริษัทการค้าเกาหลีโอซกซัน (Korea Osoksan Trading Company)
* บริษัทการค้าผลิตภัณฑ์อุตสาหกรรมเบา (Light Industry Products Trading Company)
* กลุ่มบริษัททั่วไปเกาหลีซัมแทซ็อง (Korea Samtaesong General Group)
* บรรษัทการค้าเกาหลีพย็องช็อน (Korea Pyongchon Trading Corporation)
* ธนาคารโกลเดนไทรแองเกิล (Golden Triangle Bank)
* บริษัทการค้าระหว่างประเทศหยันเปียนเทียนยฺวี่ (Yanbian Tianyu International Trade Company)

## ดูเพิ่ม
* เขตอุตสาหกรรมแคซ็อง
* เขตบริหารพิเศษชินอึยจู

## อ้างอิง

## แหล่งข้อมูลอื่น
* เขตเศรษฐกิจและการค้าราซ็อน ที่ เนนารา
* รายงานว่าด้วยเขตเศรษฐกิจพิเศษราซ็อน สาธารณรัฐประชาธิปไตยประชาชนเกาหลี, แอนเดรย์ อับราฮามีอาน, กันยายน 2011, โชซ็อนเอกซ์เชนจ์
* เขตเศรษฐกิจและการค้าราจิน-ซ็อนบง: คู่มือการลงทุนและธุรกิจ, องค์การพัฒนาอุตสาหกรรมแห่งสหประชาชาติ, 1998
* ข้อมูลด้านการเข้าพื้นที่และการลงทุนในเขตราจิน-ซ็อนบง, 1997
* เขตเศรษฐกิจระหว่างประเทศราซ็อน

หมวดหมู่:เศรษฐกิจเกาหลีเหนือ
หมวดหมู่:เขตเศรษฐกิจพิเศษ
หมวดหมู่:ราซ็อน
หมวดหมู่:ก่อตั้งในประเทศเกาหลีเหนือในปี พ.ศ. 2535
หมวดหมู่:ความสัมพันธ์จีน–เกาหลีเหนือ
หมวดหมู่:ความสัมพันธ์เกาหลีเหนือ–รัสเซีย
หมวดหมู่:พรมแดนเกาหลีเหนือ–รัสเซีย